ZRUŠENÉ všeobecne záväzným nariadením č. 7/1997.

Všeobecne záväzné nariadenie
hlavného mesta Slovenskej republiky Bratislavy
č. 8/1994
zo 7. októbra 1994
o miestnom poplatku za užívanie verejného priestranstva celomestského významu vyhradeného ako parkovacie miesta vozidiel taxislužby
Mestské zastupiteľstvo hlavného mesta Slovenskej republiky Bratislavy podľa § 15 zákona Slovenskej národnej rady č. 544/1990 Zb. o miestnych poplatkoch sa uznieslo:

§ 1
Úvodné ustanovenia
(1) Na území hlavného mesta Slovenskej republiky Bratislavy (ďalej len „hlavné mesto“) sa vyberá miestny poplatok za užívanie verejného priestranstva celomestského významu vyhradeného ako parkovacie miesta vozidiel taxislužby (ďalej len „poplatok“) z dôvodu zriadenia stanovišťa pre vozidlá taxislužby.
(2) Správu poplatku vykonáva Magistrát hlavného mesta Slovenskej republiky Bratislavy (ďalej len „magistrát“).
(3) Verejným priestranstvom pre účely poplatku sú všetky verejnosti prístupné pozemky vyhradené ako stanovištia vozidiel taxislužby na území hlavného mesta okrem tých, ktoré sú vo vlastníctve právnických alebo fyzických osôb, s výnimkou hlavného mesta alebo mestskej časti alebo ku ktorým majú tieto osoby právo hospodárenia.
(4) Poplatok platí právnická alebo fyzická osoba, ktorá je oprávnená vykonávať taxislužbu podľa osobitných predpisov,1) pre ktorú je príslušné stanovište alebo parkovacie miesto na ňom na základe jej žiadosti vyhradené2) (ďalej len „poplatník“). Bez uhradenia poplatku nesmie vozidlo taxislužby stáť na stanovišti.

§ 2
Sadzba poplatku za parkovacie miesto pre vozidlo osobnej taxislužby
(1) Sadzba poplatku za jedno parkovacie miesto vozidla osobnej taxislužby za rok je:
a)	15 000 Sk/parkovacie miesto - na území mestskej časti Bratislava-Staré Mesto,
b)	8000 Sk/parkovacie miesto - na území mestskej časti Bratislava-Nové Mesto, Bratislava-Ružinov, Bratislava-Petržalka, Bratislava-Karlova Ves,
c)	5000 Sk/parkovacie miesto - na území mestskej časti Bratislava-Dúbravka, Bratislava-Rača, Bratislava-Podunajské Biskupice a Bratislava-Vrakuňa,
d)	2000 Sk/parkovacie miesto - na území mestskej časti Bratislava-Devínska Nová Ves, Bratislava-Lamač, Bratislava-Devín a Bratislava-Vajnory,
e)	1000 Sk/parkovacie miesto - na území mestskej časti Bratislava-Záhorská Bystrica, Bratislava-Jarovce, Bratislava-Rusovce a Bratislava-Čunovo.
(2) Za parkovacie miesto pre vozidlo osobnej taxislužby sa pre účely tohto nariadenia uvažuje plocha 10 m2 (5 m dĺžka, 2 m šírka).
§ 3
Sadzba poplatku za parkovacie miesto pre vozidlo osobnej taxislužby s viac ako piatimi miestami a vozidlo nákladnej taxislužby
(1) Sadzba poplatku za parkovacie miesto vozidla osobnej taxislužby s viac ako piatimi miestami a vozidla nákladnej taxislužby určí sa ako násobok

x. s. t
kde:
x - je základný poplatok,
s - je plocha parkovacieho miesta vyhradeného pre vozidlo osobnej taxislužby s viac ako piatimi miestami alebo vozidlo nákladnej taxislužby,
t - je počet dní v rozhodnom období.
(2) Základný poplatok - x za užívanie verejného priestranstva vyhradeného ako stanovište pre vozidlo osobnej taxislužby s viac ako piatimi miestami je 4 Sk za 1 m2 a deň a pre vozidlo nákladnej taxislužby 5 Sk za 1 m2 a deň.

§ 4
Povinnosti poplatníka
(1) Poplatková povinnosť vzniká dňom nasledujúcom po dni, kedy je vyhradené parkovacie miesto (stanovište)2) pre poplatníka vyznačené určeným dopravným značením.3)
(2) Poplatková povinnosť zaniká dňom, kedy poplatník preukáže, že vyhradené parkovacie miesto (stanovište) prestal užívať a dopravné značenie podľa odseku 1 bolo odstránené.
(3) Poplatník je povinný ohlásiť magistrátu vznik a zánik poplatkovej povinnosti najneskôr do 15 dní.
(4) Poplatok sa vyrubuje a platí vopred pomernou čiastkou za kalendárny polrok podľa podmienok rozhodných pre vyrubenie poplatku, platných k 1. januáru kalendárneho roka.
(5) Pri vzniku poplatkovej povinnosti v priebehu kalendárneho roka platí poplatník alikvotnú časť poplatku podľa sadzby určenej k 1. januáru.
(6) Poplatník je povinný na výzvu magistrátu spolupôsobiť v poplatkovom konaní, podať potrebné vysvetlenia a predložiť doklady, ktoré má, a ktoré magistrát označí za potrebné.4)

§ 5
Splatnosť poplatku
(1) Poplatok vyrubí primátor hlavného mesta Bratislavy (ďalej len „primátor“) platobným výmerom; vyrubený poplatok sa zaokrúhľuje na celé koruny smerom hore.
(2) Poplatok je splatný do 15 dní po doručení platobného výmeru.
(3) Dokladom o zaplatení poplatku, ktorý je poplatník povinný umiestniť vo vozidle taxislužby je ústrižok poštovej poukážky, prípadne iný vhodný doklad, o ktorom sa magistrát dohodne s poplatníkom.
(4) Poplatok nemožno vyrubiť ani vymáhať po uplynutí troch rokov od konca kalendárneho roka, v ktorom sa primátor dozvedel o skutočnosti, ktorá je predmetom poplatku.
(5) Poplatok nemožno vyrubiť ani vymáhať, ak uplynulo desať rokov od konca kalendárneho roka, v ktorom nastala skutočnosť, ktorá je predmetom poplatku.
(6) Ak poplatok nebude zaplatený včas alebo v správnej výške, môže primátor platobným výmerom zvýšiť nezaplatený poplatok najviac o 50 %.5)

§ 6
Záverečné ustanovenie
Vznik poplatkovej povinnosti pre rok 1994 je poplatník povinný oznámiť magistrátu do 30 dní od nadobudnutia účinnosti tohto nariadenia.

§ 7
Účinnosť
Toto nariadenie nadobúda účinnosť 1. novembra 1994.

Peter Kresánek v. r.
primátor